Diereliefde hou seun uit die kattekwaad | Netwerk24
Diereliefde hou seun uit die kattekwaad
Deur Alet Van Der Walt 11 Julie 2019 06:01
Nthako Tlala (12) het vir die wintervakansie by die Dierebeskermingsvereniging in Virginia gewerk.Foto: Alet van der Walt
“As iemand ’n dier seermaak, kry ek ook seer,” sê Nthako Tlala (12).
Hy het vir die wintervakansie by die Dierebeskermings­vereniging (DBV) in Virginia gewerk.
Anders as die meeste skoolkinders wat luilekker die vakansie geniet het, was Nthako, ’n leerling aan die Laerskool Bedelia in Welkom, douvoordag uit die vere en in die ysige wintersoggende aan om meer oor die versorging van hawelose diere te leer.
Nthako sê hy is baie lief vir diere en het self twee honde, Lady en Snooky, by die huis. Eendag as hy groot is, wil hy ook ’n inspekteur soos Ernest Kakau wees.
Kakau, plaaslike DBV-inspekteur, en Mandela Phakira, ’n veldwerker, het vir Nthako gewys hoe om met kleiner diere te werk.
Dot McLeod, ’n helper by die Virginia-tak, sê Nthako het buite gehelp en een van die klein verwaarloosde hondjies versorg.
mag nog nie in die hondehokke ingaan nie, maar hy help buite en versorg een van die klein hondjies wat erg verwaarloos is.
Nthako het twee keer ’n dag vir dié hondjie sy hondebeskuitjies gegee, en hom met liefde en aandag vertroetel.
Hy het ook gehelp om die terrein netjies te hou, skenkings van weldoeners te ontvang en katte te versorg.
Een van sy take was om ’n skoon kombers by elke hok te sit, waarna een van die volwasse werkers dit in die hok gesit het.
“Hy het teen die einde van die skoolvakansie ’n sertifikaat gekry om te wys dat hy hier gewerk het,” sê McLeod.
Nthako se ouer broer, Michael, het ook tot onlangs as vrywilliger by die DBV gewerk, sê McLeod.
“Dit hou die kinders weg van bendes, en leer hulle om vir diere om te gee,” sê sy.